CELEX: 
Language: el
Date: 2022-03-22 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) /... ΤΗΣ ΕΠΙΤΡΟΠΗΣ για την τροποποίηση των παραρτημάτων II, III και IV του κανονισμού (ΕΕ) 2019/1009 του Ευρωπαϊκού Κοινοβουλίου και του Συμβουλίου με σκοπό την προσθήκη των ανακτηθέντων υλικών υψηλής καθαρότητας ως κατηγορίας συστατικών υλικών σε προϊόντα λίπανσης της ΕΕ

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Ο κανονισμός (ΕΕ) 2019/1009
                  1
                θεσπίζει κανόνες σχετικά με τη διάθεση προϊόντων λίπανσης της ΕΕ στην αγορά. Τα προϊόντα λίπανσης της ΕΕ περιέχουν συστατικά υλικά από μία ή περισσότερες από τις κατηγορίες που απαριθμούνται στο παράρτημα II του εν λόγω κανονισμού. Σύμφωνα με το άρθρο 42 παράγραφος 1 του κανονισμού (EE) 2019/1009, ανατίθεται στην Επιτροπή η εξουσία να εκδίδει κατ’ εξουσιοδότηση πράξεις σύμφωνα με το άρθρο 44 για την τροποποίηση του παραρτήματος II με σκοπό την προσαρμογή του στην τεχνική πρόοδο και τη διευκόλυνση της πρόσβασης στην εσωτερική αγορά και της ελεύθερης κυκλοφορίας για τα προϊόντα λίπανσης, τα οποία είναι πιθανό να αποτελέσουν αντικείμενο σημαντικών εμπορικών συναλλαγών στην εσωτερική αγορά και τα οποία, σύμφωνα με τα διαθέσιμα επιστημονικά στοιχεία, δεν συνιστούν κίνδυνο για την υγεία του ανθρώπου, των ζώων ή των φυτών, για την ασφάλεια ή για το περιβάλλον, και διασφαλίζουν την αποδοτικότητα των καλλιεργητικών πρακτικών. Ο κανονισμός (ΕΕ) 2019/1009 καταργεί τον κανονισμό (ΕΚ) αριθ. 2003/2003
                  2
                και εφαρμόζεται από τις 16 Ιουλίου 2022.
            
            
               Κατά την αξιολόγηση των κριτηρίων ασφάλειας και αποδοτικότητας των καλλιεργητικών πρακτικών που απαιτούνται για τη χρήση υποπροϊόντων που ανήκουν στην κατηγορία συστατικών υλικών 11, σύμφωνα με το άρθρο 42 παράγραφος 7, το Κοινό Κέντρο Ερευνών της Επιτροπής (ΚΚΕρ) εντόπισε ορισμένα υλικά υψηλής καθαρότητας που ανακτώνται από απόβλητα υψηλής καλλιεργητικής αξίας τα οποία θα μπορούσαν να χρησιμοποιηθούν ως συστατικά υλικά σε προϊόντα λίπανσης της ΕΕ. Η αξιολόγηση του ΚΚΕρ περιλαμβάνεται στην έκθεση σχετικά με τις τεχνικές προτάσεις για υποπροϊόντα και υλικά υψηλής καθαρότητας ως συστατικά υλικά για προϊόντα λίπανσης της ΕΕ
                  3
               . 
            
            
               Η έκθεση περιλαμβάνει τεχνικές προτάσεις σχετικά με τα επιλέξιμα υλικά εισροής και τις εργασίες ανάκτησης για τέτοια υλικά υψηλής καθαρότητας, απαιτήσεις ποιότητας και συστήματα διαχείρισης της ποιότητας. 
            
            
               Σύμφωνα με το άρθρο 42 παράγραφος 3 του κανονισμού (ΕΕ) 2019/1009, η Επιτροπή δύναται να εκδίδει κατ’ εξουσιοδότηση πράξεις δυνάμει του εν λόγω άρθρου προκειμένου να συμπεριλάβει στο παράρτημα ΙΙ του κανονισμού υλικά που παύουν να αποτελούν απόβλητα μετά από εργασία ανάκτησης, αν οι κανόνες ανάκτησης στο εν λόγω παράρτημα, οι οποίοι έχουν θεσπιστεί το αργότερο έως τη συμπερίληψη στο παράρτημα, διασφαλίζουν ότι τα εν λόγω υλικά πληρούν τους όρους που προβλέπονται στο άρθρο 6 της οδηγίας 2008/98/ΕΚ
                  4
               . Ο παρών κατ’ εξουσιοδότηση κανονισμός καθορίζει κανόνες ανάκτησης για υλικά υψηλής καθαρότητας, οι οποίοι διασφαλίζουν ότι αυτά συμμορφώνονται με τους όρους της οδηγίας 2008/98/ΕΚ. Κατά συνέπεια, η απαίτηση που ορίζεται στο άρθρο 42 παράγραφος 3 του κανονισμού (ΕΕ) 2019/1009 πληρούται. 
            
            
               Στο πλαίσιο αυτό, ο παρών κατ’ εξουσιοδότηση κανονισμός τροποποιεί το παράρτημα II του κανονισμού (ΕΕ) 2019/1009 με την προσθήκη ανακτημένων υλικών υψηλής καθαρότητας ως νέας κατηγορίας συστατικών υλικών, το παράρτημα III με την προσθήκη ειδικών απαιτήσεων επισήμανσης και το παράρτημα IV με τη θέσπιση του νομικού πλαισίου για τη σχετική αξιολόγηση της συμμόρφωσης για τα προϊόντα λίπανσης της ΕΕ που περιέχουν τέτοια υλικά.
            
            
               Η πρωτοβουλία αυτή τροφοδοτεί τα μέτρα που εξαγγέλθηκαν στο σχέδιο δράσης του 2020 για την κυκλική οικονομία
                  5
               , ένα από τα βασικά στοιχεία της Ευρωπαϊκής Πράσινης Συμφωνίας
                  6
               , καθώς δημιουργεί νέες ευκαιρίες για τη χρήση υποπροϊόντων και ανακτημένων αποβλήτων, συμβάλλοντας στην εύρυθμη λειτουργία της αγοράς δευτερογενών πρώτων υλών της ΕΕ. 
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Βάσει του άρθρου 44 παράγραφος 4 του κανονισμού (ΕΕ) 2019/1009, ζητήθηκε η γνώμη των εμπειρογνωμόνων που ορίστηκαν από κάθε κράτος μέλος στο πλαίσιο της ομάδας εμπειρογνωμόνων της Επιτροπής για τα προϊόντα λίπανσης (E01320), σύμφωνα με τους κανόνες της διοργανικής συμφωνίας της 13ης Απριλίου 2016 για τη βελτίωση του νομοθετικού έργου
                  7
               .
            
            
               Λεπτομέρειες των διαβουλεύσεων αυτών περιλαμβάνονται στα πρακτικά των συνεδριάσεων που πραγματοποιήθηκαν στις 22-23 Νοεμβρίου 2021 και στις 26 Ιανουαρίου 2022, καθώς και στα διάφορα έγγραφα θέσης των ενδιαφερόμενων μερών που είναι διαθέσιμα στο κοινό στη σελίδα CIRCABC της ομάδας, στον ακόλουθο σύνδεσμο:
            
            
               
                  https://circabc.europa.eu/ui/group/36ec94c7-575b-44dc-a6e9-4ace02907f2f/library/b8e01334-4d39-445d-bf4e-589356d55b1f
               
                
            
            
               Τα κράτη μέλη και τα ενδιαφερόμενα μέρη υποστήριξαν σε μεγάλο βαθμό την έκδοση του παρόντος κατ’ εξουσιοδότηση κανονισμού.
            
            
               Το σχέδιο κατ’ εξουσιοδότηση κανονισμού δημοσιεύτηκε προς υποβολή παρατηρήσεων στη δικτυακή πύλη για τη βελτίωση της νομοθεσίας. Υποβλήθηκαν 9 συνεισφορές. 
            
            
               Οι περισσότερες από τις συνεισφορές που ελήφθησαν αφορούν τη σχέση μεταξύ του παρόντος κατ’ εξουσιοδότηση κανονισμού για την εισαγωγή της ΚΣΥ 15 για τα ανακτηθέντα υλικά υψηλής καθαρότητας και του κατ’ εξουσιοδότηση κανονισμού για τη συμπλήρωση του κανονισμού (ΕΕ) 2019/2009 με τον καθορισμό κριτηρίων ασφάλειας και αποδοτικότητας των καλλιεργητικών πρακτικών για τα υποπροϊόντα. 
            
            
               Στο πλαίσιο αυτό, είναι χρήσιμο να διευκρινιστεί ότι η ΚΣΥ 15 καλύπτει τα ανακτηθέντα υλικά υψηλής καθαρότητας. Όταν ένα υλικό υψηλής καθαρότητας λαμβάνεται από υλικά εισροής πλην των αποβλήτων, τότε μπορεί να εμπίπτει στην ΚΣΥ 1 ή στην ΚΣΥ 11 του παραρτήματος II του κανονισμού (ΕΕ) 2019/1009, ανάλογα με τον χαρακτηρισμό του υλικού. 
            
            
               Εκφράστηκαν επίσης ανησυχίες σχετικά με τα ανακτηθέντα άλατα μαγνησίου και καλίου υψηλής καθαρότητας. Δεν έχουν γίνει αντίστοιχες αλλαγές στο σχέδιο κατ’ εξουσιοδότηση κανονισμού, διότι το ΚΚΕρ δεν αξιολόγησε τα ειδικά κριτήρια ασφάλειας και αποδοτικότητας των καλλιεργητικών πρακτικών για τα εν λόγω νέα υλικά. 
            
            
               Με βάση τις παρατηρήσεις που ελήφθησαν, το σχέδιο κατ’ εξουσιοδότηση κανονισμού τροποποιήθηκε ώστε να συμπεριλάβει την ανάκτηση υλικών υψηλής καθαρότητας από διεργασία καθαρισμού αερίων ή ελέγχου εκπομπών σχεδιασμένη για την αφαίρεση των θρεπτικών ουσιών από τα απαέρια που προέρχονται από πρόσθετα υλικά εισροής. 
            
            
               Ως εκ τούτου, θα επιτρέπεται η ανάκτηση υλικών υψηλής καθαρότητας από απαέρια που παράγονται από διάφορες διεργασίες που χρησιμοποιούν φυτά ως υλικά εισροής. Μολονότι τα φυτά και τα μέρη φυτών, αυτά καθαυτά, περιέχονται στα βιολογικά απόβλητα, εξαιρούνταν από το αρχικό σχέδιο αν δεν είχαν χαρακτηριστεί ως απόβλητα. Ωστόσο, ανεξάρτητα από τον νομικό χαρακτηρισμό των φυτών καθαυτών, η ανάκτηση θρεπτικών ουσιών από τα απαέρια που παράγονται από διάφορες διεργασίες που χρησιμοποιούν φυτά ως υλικά εισροής δεν εγείρει πρόσθετες ανησυχίες όσον αφορά την ασφάλεια. 
            
         
         
            
               Επιπλέον, συμπεριλήφθηκε η δυνατότητα συλλογής απαερίων από την κομποστοποίηση και τη χώνευση υλικών της κατηγορίας 2 και της κατηγορίας 3 και των προϊόντων τους, κατά την έννοια του κανονισμού (ΕΚ) αριθ. 1069/2009
                  8
                και υπό τους όρους που καθορίζονται στις ΚΣΥ 3 και 5 του παραρτήματος II του κανονισμού (ΕΕ) 2019/1009. Η αλλαγή αυτή συνεπάγεται ότι θα επιτρέπονται οι διεργασίες καθαρισμού των απαερίων που παράγονται κατά τη διάρκεια, για παράδειγμα, της ζύμωσης βιολογικών αποβλήτων που περιέχουν επίσης ζωικά υποπροϊόντα, η οποία αποτελεί συνήθη πρακτική. Με διασταυρούμενη παραπομπή στους όρους που καθορίζονται στις ΚΣΥ 3 και 5 του παραρτήματος II του κανονισμού (ΕΕ) 2019/1009 διασφαλίζεται πρόσθετη ασφάλεια των υλικών υψηλής καθαρότητας που προκύπτουν. 
            
            
               Εκφράστηκαν επίσης ανησυχίες σχετικά με τις δοκιμές για παθογόνους παράγοντες. Κάποια ενδιαφερόμενα μέρη ήταν της άποψης ότι θα πρέπει να διατηρηθεί ο γενικός κανόνας που επιτρέπει στους παρασκευαστές να μην διενεργούν δοκιμή για την παρουσία παθογόνων παραγόντων, υπό ορισμένες συνθήκες και με δική τους ευθύνη. Ωστόσο, η Επιτροπή είναι της άποψης ότι, τουλάχιστον όσον αφορά την ανάκτηση υλικών υψηλής καθαρότητας από απαέρια, η εν λόγω συστηματική δοκιμή είναι αναγκαία. Αυτό δικαιολογείται από τα είδη των υλικών εισροής που επιτρέπονται εν προκειμένω —διάφορα είδη ιλύος και λυμάτων, ορισμένα ζωικά υποπροϊόντα και κόπρο. Οι οριακές τιμές για τους παθογόνους παράγοντες δεν θα πρέπει να εφαρμόζονται μόνο στις περιπτώσεις όπου έχουν ακολουθηθεί ορισμένες διεργασίες. Με βάση τις παρατηρήσεις που ελήφθησαν, εισήχθη πρόσθετη εξαίρεση από την απαίτηση δοκιμών στην περίπτωση ορισμένων διεργασιών αποτέφρωσης, οι οποίες, λόγω των υψηλών θερμοκρασιών, δεν εγείρουν ανησυχίες σχετικά με την παρουσία παθογόνων παραγόντων στα προκύπτοντα υλικά υψηλής καθαρότητας.   
            
            
               Το σχέδιο κατ’ εξουσιοδότηση κανονισμού κοινοποιήθηκε επίσης βάσει του άρθρου 2 παράγραφος 9 σημείο 2) της συμφωνίας για τα τεχνικά εμπόδια στο εμπόριο. Δεν υποβλήθηκαν παρατηρήσεις.  
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η νομική πράξη τροποποιεί τον κανονισμό (ΕΕ) 2019/1009. Η νομική βάση της παρούσας κατ’ εξουσιοδότηση πράξης είναι το άρθρο 42 παράγραφος 1 του κανονισμού (ΕΕ) 2019/1009.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 22.3.2022
            
            
               για την τροποποίηση των παραρτημάτων II, III και IV του κανονισμού (ΕΕ) 2019/1009 του Ευρωπαϊκού Κοινοβουλίου και του Συμβουλίου με σκοπό την προσθήκη των ανακτηθέντων υλικών υψηλής καθαρότητας ως κατηγορίας συστατικών υλικών σε προϊόντα λίπανσης της ΕΕ
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) 2019/1009 του Ευρωπαϊκού Κοινοβουλίου και του Συμβουλίου, της 5ης Ιουνίου 2019, για τη θέσπιση κανόνων σχετικά με τη διάθεση προϊόντων λίπανσης της ΕΕ στην αγορά και για την τροποποίηση των κανονισμών (ΕΚ) αριθ. 1069/2009 και (ΕΚ) αριθ. 1107/2009 και την κατάργηση του κανονισμού (ΕΚ) αριθ. 2003/2003
                  9
               , και ιδίως το άρθρο 42 παράγραφος 1,
            
            
               Εκτιμώντας τα ακόλουθα:
            
            
               (1)Ο κανονισμός (ΕΕ) 2019/1009 θεσπίζει κανόνες σχετικά με τη διάθεση προϊόντων λίπανσης της ΕΕ στην αγορά. Τα προϊόντα λίπανσης της ΕΕ περιέχουν συστατικά υλικά από μία ή περισσότερες από τις κατηγορίες που απαριθμούνται στο παράρτημα II του εν λόγω κανονισμού. 
            
            
               (2)Σύμφωνα με το άρθρο 42 παράγραφος 1 του κανονισμού (EE) 2019/1009, ανατίθεται στην Επιτροπή η εξουσία να εκδίδει κατ’ εξουσιοδότηση πράξεις σύμφωνα με το άρθρο 44 για την τροποποίηση του παραρτήματος II με σκοπό την προσαρμογή του στην τεχνική πρόοδο. Σύμφωνα με το άρθρο 42 παράγραφος 3 του κανονισμού (ΕΕ) 2019/1009 σε συνδυασμό με το άρθρο 6 της οδηγίας 2008/98/ΕΚ του Ευρωπαϊκού Κοινοβουλίου και του Συμβουλίου
                  10
               , η Επιτροπή μπορεί να συμπεριλάβει στις κατηγορίες συστατικών υλικών υλικά που παύουν να είναι απόβλητα μετά από εργασία ανάκτησης, εάν τα εν λόγω υλικά πρόκειται να χρησιμοποιηθούν για συγκεκριμένους σκοπούς, να έχουν υφιστάμενη αγορά ή ζήτηση και η χρήση τους δεν έχει συνολικές δυσμενείς επιπτώσεις στο περιβάλλον ή την ανθρώπινη υγεία.
            
            
               (3)Το Κοινό Κέντρο Ερευνών της Επιτροπής (ΚΚΕρ) έχει εντοπίσει ορισμένα υλικά υψηλής καθαρότητας τα οποία θα μπορούσαν να ανακτηθούν από απόβλητα και να χρησιμοποιηθούν ως συστατικά υλικά σε προϊόντα λίπανσης της ΕΕ
                  11
               . 
            
            
               (4)Τα υλικά υψηλής καθαρότητας που εντοπίστηκαν από το ΚΚΕρ είναι τα αμμωνιακά άλατα, τα θειικά άλατα, τα φωσφορικά άλατα, το στοιχειακό θείο, το ανθρακικό ασβέστιο και το οξείδιο του ασβεστίου. Όλα αυτά τα υλικά καλύπτονται από τον κανονισμό (ΕΚ) αριθ. 2003/2003 του Ευρωπαϊκού Κοινοβουλίου και του Συμβουλίου
                  12
               , έχουν σημαντική ζήτηση στην αγορά και έχουν αποδείξει την υψηλή καλλιεργητική τους αξία σε μακρά ιστορία χρήσης στον αγρό. 
            
            
               (5)Ως πρώτο μέτρο για τη διασφάλιση τόσο της ασφάλειας όσο και της αποδοτικότητας των καλλιεργητικών πρακτικών θα πρέπει να θεσπιστεί απαίτηση ελάχιστης καθαρότητας για τα υλικά υψηλής καθαρότητας. Σύμφωνα με τις πληροφορίες που είναι διαθέσιμες στην έκθεση αξιολόγησης του ΚΚΕρ, καθαρότητα 95 %, εκφραζόμενη σε ξηρή ύλη του υλικού, θα εξασφαλίσει υψηλή αποδοτικότητα των καλλιεργητικών πρακτικών με χαμηλούς κινδύνους για το περιβάλλον, την υγεία και την ασφάλεια. Ενώ, για ορισμένα υλικά, αυτή η υψηλή καθαρότητα έχει οριστεί σε επίπεδα πιο φιλόδοξα από εκείνα που απαιτούνται από τον κανονισμό (ΕΚ) αριθ. 2003/2003, εκτιμάται ότι αυτή η υψηλότερη καθαρότητα είναι εφικτή με βάση τις υφιστάμενες πρακτικές. 
            
            
               (6)Επιπλέον, είναι σκόπιμο να διευκρινιστεί ότι τα υλικά υψηλής καθαρότητας ανακτώνται από απόβλητα σύμφωνα με δύο τύπους διεργασιών: διεργασίες που απομονώνουν άλατα ή άλλα στοιχεία μέσω (συνδυασμού) προηγμένων μεθόδων καθαρισμού, όπως η κρυστάλλωση, η φυγοκέντρηση ή η εκχύλιση υγρού-υγρού, που συχνά εφαρμόζονται σε (πετρο)χημικές βιομηχανίες· και διεργασίες καθαρισμού αερίων ή ελέγχου των εκπομπών που έχουν σχεδιαστεί για την αφαίρεση των θρεπτικών ουσιών από τα απαέρια. 
            
            
               (7)Ως εκ τούτου, η περιεκτικότητα σε ορισμένες προσμείξεις, παθογόνους παράγοντες ή επιμολυντές που προσιδιάζουν στα εν λόγω υλικά ή η περιεκτικότητα σε οργανικό άνθρακα θα πρέπει να είναι περιορισμένη, με βάση την έκθεση αξιολόγησης του ΚΚΕρ. Τα εν λόγω κριτήρια θα πρέπει να εφαρμόζονται επιπλέον των κριτηρίων ασφάλειας που ορίζονται στο παράρτημα I του κανονισμού (ΕΕ) 2019/1009 για την αντίστοιχη κατηγορία λειτουργίας προϊόντος και με την επιφύλαξη του κανονισμού (ΕΕ) 2019/1021 του Ευρωπαϊκού Κοινοβουλίου και του Συμβουλίου
                  13
               .  
            
         
         
            
               (8)Κατά συνέπεια, θα πρέπει να καθοριστούν πρόσθετες οριακές τιμές για τους επιμολυντές ολικό χρώμιο και θάλλιο. Ορισμένα από τα υλικά υψηλής καθαρότητας ενδέχεται να περιέχουν τέτοιους επιμολυντές ως αποτέλεσμα των υλικών εισροής και των διεργασιών ανάκτησής τους. Οι προτεινόμενες οριακές τιμές για τους εν λόγω επιμολυντές θα πρέπει να διασφαλίζουν ότι η χρήση προϊόντων λίπανσης της ΕΕ που περιέχουν υλικά υψηλής καθαρότητας με τέτοιους επιμολυντές δεν οδηγεί στη συσσώρευσή τους στο έδαφος. Επιπλέον, θα πρέπει να θεσπιστούν απαιτήσεις σχετικά με την περιεκτικότητα σε παθογόνους παράγοντες για όλα τα προϊόντα λίπανσης της ΕΕ που περιέχουν ή αποτελούνται από υλικά υψηλής καθαρότητας, δεδομένης της μεγάλης ποικιλίας διεργασιών από τις οποίες θα μπορούσαν να ληφθούν και των ροών αποβλήτων που επιτρέπονται ως υλικά εισροής. Οι οριακές τιμές τόσο για τους επιμολυντές όσο και για τους παθογόνους παράγοντες θα πρέπει να προσδιορίζονται ως συγκέντρωση στο τελικό προϊόν, παρόμοια με τις απαιτήσεις που ορίζονται στο παράρτημα I του κανονισμού (ΕΕ) 2019/1009. Αυτό δικαιολογείται από το γεγονός ότι τα κριτήρια ασφάλειας που θεσπίστηκαν για την αντιμετώπιση τυχόν συγκεκριμένων κινδύνων που εντοπίστηκαν αφορούν, κατά κανόνα, το τελικό προϊόν και όχι συστατικά υλικά. Αυτό θα διευκολύνει επίσης την εποπτεία της αγοράς των εν λόγω προϊόντων, καθώς οι δοκιμές πρέπει να διενεργούνται μόνο στο τελικό προϊόν. 
            
            
               (9)Επιπλέον, θα πρέπει να καθοριστούν πρόσθετα κριτήρια ασφάλειας για τον περιορισμό της περιεκτικότητας 16 πολυκυκλικών αρωματικών υδρογονανθράκων (PAH16) (
                  14
               ) και πολυχλωριωμένων διβενζο-p-διοξινών και διβενζοφουρανίων (PCDD/PCDF)
                  15
               . Ο κανονισμός (ΕΕ) 2019/1021 καθορίζει μειώσεις των εκλύσεων για τους PAH16 και τα PCDD/PCDF ως ακούσια παραγόμενες ουσίες κατά τη διάρκεια των διεργασιών παρασκευής, αλλά δεν θεσπίζει οριακή τιμή στις περιπτώσεις αυτές. Δεδομένων των υψηλών κινδύνων που εγκυμονεί η παρουσία τέτοιων ρύπων στα προϊόντα λίπανσης, κρίνεται σκόπιμο να θεσπιστούν απαιτήσεις αυστηρότερες από εκείνες που προβλέπονται στον εν λόγω κανονισμό. Οι εν λόγω οριακές τιμές θα πρέπει να καθορίζονται σε επίπεδο συστατικών υλικών και όχι ως συγκέντρωση στο τελικό προϊόν, ώστε να διασφαλίζεται η συνοχή με τον κανονισμό (ΕΕ) 2019/1021. 
            
            
               (10)Οι εν λόγω οριακές τιμές μπορεί να μην έχουν σημασία για όλα τα υλικά υψηλής καθαρότητας που πρόκειται να συμπεριληφθούν ως νέα κατηγορία συστατικών υλικών. Συνεπώς, οι παρασκευαστές θα πρέπει να έχουν τη δυνατότητα να τεκμαίρουν τη συμμόρφωση του προϊόντος λίπανσης με μια συγκεκριμένη απαίτηση χωρίς επαλήθευση, όπως δοκιμές, όταν η συμμόρφωση με την εν λόγω απαίτηση προκύπτει σίγουρα και αδιαμφισβήτητα από τη φύση ή τη διεργασία ανάκτησης του αντίστοιχου υλικού υψηλής καθαρότητας ή από τη διεργασία παρασκευής του προϊόντος λίπανσης της ΕΕ.
            
            
               (11)Ως πρόσθετο μέτρο ασφάλειας, τα υλικά υψηλής καθαρότητας θα πρέπει να καταχωρίζονται με βάση τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου
                  16
               , υπό τους εκτενείς όρους που ήδη προβλέπονται στον κανονισμό (ΕΕ) 2019/1009 για τις χημικές ουσίες σε άλλες κατηγορίες συστατικών υλικών. Αυτό θα πρέπει να διασφαλίζει ότι οι παρασκευαστές λαμβάνουν υπόψη τη χρήση ως προϊόντος λίπανσης κατά τη διενέργεια της εκτίμησης κινδύνου δυνάμει του εν λόγω κανονισμού και ότι η καταχώριση πραγματοποιείται επίσης για τα υλικά χαμηλής ποσότητας.  
            
            
               (12)Επιπλέον, ορισμένα από τα υλικά υψηλής καθαρότητας μπορεί να διατίθενται στις τοπικές αγορές σε ποσότητες που υπερβαίνουν τη ζήτηση. Για να διασφαλιστεί ότι υπάρχει ζήτηση στην αγορά για υλικά υψηλής καθαρότητας και ότι η μακροχρόνια αποθήκευσή τους υπό μη βέλτιστες συνθήκες δεν έχει δυσμενείς περιβαλλοντικές επιπτώσεις, είναι σκόπιμο να περιοριστεί η χρονική περίοδος κατά την οποία μπορούν να χρησιμοποιηθούν ως συστατικά υλικά για προϊόντα λίπανσης της ΕΕ μετά την ανάκτησή τους. Οι παρασκευαστές θα πρέπει να υποχρεούνται να υπογράψουν τη δήλωση συμμόρφωσης ΕΕ για το προϊόν λίπανσης της ΕΕ που περιέχει το εν λόγω υλικό εντός της εν λόγω περιόδου. 
            
            
               (13)Με βάση τα ανωτέρω, η Επιτροπή καταλήγει στο συμπέρασμα ότι τα ανακτηθέντα υλικά υψηλής καθαρότητας, αν ανακτώνται σύμφωνα με τους κανόνες ανάκτησης που προτείνονται στην έκθεση αξιολόγησης του ΚΚΕρ, διασφαλίζουν την αποδοτικότητα των καλλιεργητικών πρακτικών κατά την έννοια του άρθρου 42 παράγραφος 1 πρώτο εδάφιο στοιχείο β) σημείο ii) του κανονισμού (ΕΕ) 2019/1009. Επιπλέον, συμμορφώνονται με τα κριτήρια που ορίζονται στο άρθρο 6 της οδηγίας 2008/98/ΕΚ. Τέλος, αν συμμορφώνονται με τις άλλες απαιτήσεις που ορίζονται στον κανονισμό (ΕΕ) 2019/1009 γενικά και στο παράρτημα I του εν λόγω κανονισμού ειδικότερα, δεν θα συνιστούν κίνδυνο για την υγεία του ανθρώπου, των ζώων ή των φυτών, για την ασφάλεια ή για το περιβάλλον κατά την έννοια του άρθρου 42 παράγραφος 1 πρώτο εδάφιο στοιχείο β) σημείο i) του κανονισμού (ΕΕ) 2019/1009. Τα υλικά αυτά θα έχουν επίσης χρήσιμο σκοπό, καθώς θα αντικαταστήσουν άλλες πρώτες ύλες που χρησιμοποιούνται στην παραγωγή προϊόντων λίπανσης της ΕΕ. Ως εκ τούτου, τα ανακτηθέντα υλικά υψηλής καθαρότητας θα πρέπει να συμπεριληφθούν στο παράρτημα II του κανονισμού (ΕΕ) 2019/1009. 
            
            
               (14)Επιπλέον, δεδομένου ότι τα ανακτηθέντα υλικά υψηλής καθαρότητας είναι ανακτηθέντα απόβλητα κατά την έννοια της οδηγίας 2008/98/ΕΚ, θα πρέπει να εξαιρεθούν από τις κατηγορίες συστατικών υλικών 1 και 11 του παραρτήματος II του κανονισμού (ΕΕ) 2019/1009, σύμφωνα με το άρθρο 42 παράγραφος 1 τρίτο εδάφιο του εν λόγω κανονισμού. 
            
            
               (15)Ορισμένα από τα υλικά υψηλής καθαρότητας μπορεί να περιέχουν σελήνιο, το οποίο μπορεί να είναι τοξικό αν υπάρχει σε υψηλή συγκέντρωση. Ορισμένα μπορεί επίσης να περιέχουν χλώριο, γεγονός που ενδέχεται να εγείρει ανησυχίες σχετικά με την αλατότητα του εδάφους. Όταν οι εν λόγω ουσίες περιέχονται σε συγκεντρώσεις που υπερβαίνουν ένα ορισμένο όριο, η περιεκτικότητά τους θα πρέπει να αναγράφεται στην ετικέτα, ώστε οι χρήστες του προϊόντος λίπανσης να ενημερώνονται δεόντως. Το παράρτημα III του κανονισμού (ΕΕ) αριθ. 2019/1009 θα πρέπει να τροποποιηθεί αναλόγως. 
            
            
               (16)Είναι σημαντικό να διασφαλιστεί ότι, όταν τα προϊόντα λίπανσης περιέχουν υλικά υψηλής καθαρότητας, υπόκεινται σε κατάλληλη διαδικασία αξιολόγησης της συμμόρφωσης, η οποία περιλαμβάνει σύστημα ποιότητας που αξιολογείται και εγκρίνεται από κοινοποιημένο οργανισμό. Ως εκ τούτου, είναι αναγκαίο να τροποποιηθεί το παράρτημα IV του κανονισμού (ΕΕ) 2019/1009, ώστε να προβλεφθεί κατάλληλη αξιολόγηση της συμμόρφωσης για τα εν λόγω προϊόντα λίπανσης.
            
            
               (17)Δεδομένου ότι οι απαιτήσεις που ορίζονται στα παραρτήματα II και III του κανονισμού (ΕΕ) 2019/1009 και οι διαδικασίες αξιολόγησης της συμμόρφωσης που καθορίζονται στο παράρτημα IV του εν λόγω κανονισμού εφαρμόζονται από τις 16 Ιουλίου 2022, είναι αναγκαίο να αναβληθεί η εφαρμογή του παρόντος κανονισμού έως την ίδια ημερομηνία, 
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Ο κανονισμός (ΕΕ) 2019/1009 τροποποιείται ως εξής:
            
            
               1)το παράρτημα II τροποποιείται σύμφωνα με το παράρτημα I του παρόντος κανονισμού·
            
            
               2)το παράρτημα III τροποποιείται σύμφωνα με το παράρτημα II του παρόντος κανονισμού·
            
            
               3)το παράρτημα IV τροποποιείται σύμφωνα με το παράρτημα III του παρόντος κανονισμού.
            
            
               Άρθρο 2
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Εφαρμόζεται από τις 16 Ιουλίου 2022.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
         
         
            
               Βρυξέλλες, 22.3.2022
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        Κανονισμός (ΕΕ) 2019/1009 του Ευρωπαϊκού Κοινοβουλίου και του Συμβουλίου, της 5ης Ιουνίου 2019, για τη θέσπιση κανόνων σχετικά με τη διάθεση προϊόντων λίπανσης της ΕΕ στην αγορά και για την τροποποίηση των κανονισμών (ΕΚ) αριθ. 1069/2009 και (ΕΚ) αριθ. 1107/2009 και την κατάργηση του κανονισμού (ΕΚ) αριθ. 2003/2003 (ΕΕ L 170 της 25.6.2019, σ. 1).
               
               
                  
                     (2)
                  
                        Κανονισμός (ΕΚ) αριθ. 2003/2003 του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τα λιπάσματα (ΕΕ L 304 της 21.11.2003, σ. 1).
               
               
                  
                     (3)
                  
                        Huygens D, Saveyn HGM, Technical proposals for by-products and high purity materials as component materials for EU Fertilising Products, JRC128459, Υπηρεσία Εκδόσεων της Ευρωπαϊκής Ένωσης, Λουξεμβούργο, 2022.
               
               
                  
                     (4)
                  
                        Οδηγία 2008/98/ΕΚ του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, για τα απόβλητα και την κατάργηση ορισμένων οδηγιών (ΕΕ L 312 της 22.11.2008, σ. 3).
               
               
                  
                     (5)
                  
                        Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών: ένα νέο σχέδιο δράσης για την κυκλική οικονομία· για μια πιο καθαρή και πιο ανταγωνιστική Ευρώπη [COM(2020) 98 final]·
               
               
                  
                     (6)
                  
                        Ανακοίνωση της Επιτροπής προς το Ευρωπαϊκό Κοινοβούλιο, το Ευρωπαϊκό Συμβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών: η Ευρωπαϊκή Πράσινη Συμφωνία [COM(2019) 640 final].
               
               
                  
                     (7)
                  
                        ΕΕ L 123 της 12.5.2016, σ. 1.
               
               
                  
                     (8)
                  
                        Κανονισμός (ΕΚ) αριθ. 1069/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, περί υγειονομικών κανόνων για ζωικά υποπροϊόντα και παράγωγα προϊόντα που δεν προορίζονται για κατανάλωση από τον άνθρωπο και για την κατάργηση του κανονισμού (ΕΚ) αριθ. 1774/2002 (κανονισμός για τα ζωικά υποπροϊόντα) (ΕΕ L 300 της 14.11.2009, σ. 1).
               
               
                  
                     (9)
                  
                        ΕΕ L 170 της 25.6.2019, σ. 1. 
               
               
                  
                     (10)
                  
                        Οδηγία 2008/98/ΕΚ του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, για τα απόβλητα και την κατάργηση ορισμένων οδηγιών (ΕΕ L 312 της 22.11.2008, σ. 3).
               
               
                  
                     (11)
                  
                        Huygens D, Saveyn HGM, Technical proposals for by-products and high purity materials as component materials for EU Fertilising Products, JRC128459, Υπηρεσία Εκδόσεων της Ευρωπαϊκής Ένωσης, Λουξεμβούργο, 2022.
               
               
                  
                     (12)
                  
                        Κανονισμός (ΕΚ) αριθ. 2003/2003 του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τα λιπάσματα (ΕΕ L 304 της 21.11.2003, σ. 1).
               
               
                  
                     (13)
                  
                        Κανονισμός (ΕΕ) 2019/1021 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, για τους έμμονους οργανικούς ρύπους (ΕΕ L 169 της 25.6.2019, σ. 45). 
               
               
                  
                     (14)
                  
                  
                        Άθροισμα ναφθαλινίου, ακεναφθυλενίου, ακεναφθενίου, φλουορενίου, φαινανθρενίου, ανθρακενίου, φθορανθενίου, πυρενίου, βενζο[a]ανθρακενίου, χρυσενίου, βενζο[b]φθορανθενίου, βενζο[k]φθορανθενίου, βενζο[a]πυρενίου, ινδενο[1,2,3-cd]πυρενίου, διβενζο[a,h]ανθρακενίου και βενζο[ghi]περυλενίου.
                  
               
               
                  
                     (15)
                  
                  
                        Άθροισμα 2,3,7,8-TCDD, 1,2,3,7,8-PeCDD· 1,2,3,4,7,8-HxCDD· 1,2,3,6,7,8-HxCDD· 1,2,3,7,8,9-HxCDD· 1,2,3,4,6,7,8-HpCDD· OCDD· 2,3,7,8-TCDF· 1,2,3,7,8-PeCDF· 2,3,4,7,8-PeCDF· 1,2,3,4,7,8-HxCDF· 1,2,3,6,7,8-HxCDF· 1,2,3,7,8,9-HxCDF· 2,3,4,6,7,8-HxCDF· 1,2,3,4,6,7,8-HpCDF· 1,2,3,4,7,8,9-HpCDF· και OCDF.
                  
               
               
                  
                     (16)
                  
                        Κανονισμός (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (ΕΕ L 396 της 30.12.2006, σ. 1).
               
            
      
    ---documentbreak--- 
      
         
         
            
               ΠΑΡΑΡΤΗΜΑ I
            
            
            
               Το παράρτημα II του κανονισμού (ΕΕ) 2019/1009 τροποποιείται ως εξής:
            
            
               1)στο μέρος Ι προστίθεται το ακόλουθο σημείο:
            
            
               «ΚΣΥ 15: Ανακτηθέντα υλικά υψηλής καθαρότητας»·
            
            
               2)το μέρος II τροποποιείται ως εξής:
            
            
               α)στην ΚΣΥ 1, το σημείο 1 τροποποιείται ως εξής: 
            
            
               i)στο τέλος του στοιχείου ι), το «ή» διαγράφεται·
            
            
               ii)στο στοιχείο ια), η τελεία «.» αντικαθίσταται από «, ή»·
            
            
               iii)προστίθεται το ακόλουθο στοιχείο ιβ):
            
            
               «ιβ) αμμωνιακά άλατα, θειικά άλατα, φωσφορικά άλατα, στοιχειακό θείο, ανθρακικό ασβέστιο ή οξείδιο του ασβεστίου, τα οποία ανακτώνται από απόβλητα κατά την έννοια του άρθρου 3 σημείο 1 της οδηγίας 2008/98/ΕΚ.»·
            
            
               β)στην ΚΣΥ 11, το σημείο 1 τροποποιείται ως εξής:
            
            
               i)στο τέλος του στοιχείου στ), το «ή» διαγράφεται·
            
            
               ii)στο στοιχείο ζ), η τελεία «.» αντικαθίσταται από «, ή»·
            
            
               iii)προστίθεται το ακόλουθο στοιχείο η):
            
            
               «η) 
                     αμμωνιακά άλατα, θειικά άλατα, φωσφορικά άλατα, στοιχειακό θείο, ανθρακικό ασβέστιο ή οξείδιο του ασβεστίου, τα οποία ανακτώνται από απόβλητα κατά την έννοια του άρθρου 3 σημείο 1 της οδηγίας 2008/98/ΕΚ.»·
            
            
               γ)προστίθεται η ακόλουθη ΚΣΥ 15:
            
            
               «ΚΣΥ 15: ΑΝΑΚΤΗΘΕΝΤΑ ΥΛΙΚΑ ΥΨΗΛΗΣ ΚΑΘΑΡΟΤΗΤΑΣ
            
            
               1)Ένα προϊόν λίπανσης της ΕΕ επιτρέπεται να περιέχει ανακτημένο υλικό υψηλής καθαρότητας, το οποίο είναι αμμωνιακό άλας, θειικό άλας, φωσφορικό άλας, στοιχειακό θείο, ανθρακικό ασβέστιο ή οξείδιο του ασβεστίου, ή μείγματα αυτών, καθαρότητας τουλάχιστον 95 % επί ξηράς ουσίας του υλικού.
            
         
         
            
               2)Το υλικό υψηλής καθαρότητας ανακτάται από απόβλητα που παράγονται από:
            
            
               α)διαδικασία παραγωγής που χρησιμοποιεί ως υλικά εισροής ουσίες και μείγματα εκτός από ζωικά υποπροϊόντα ή παράγωγα προϊόντα που εμπίπτουν στο πεδίο εφαρμογής του κανονισμού (ΕΚ) αριθ. 1069/2009 (*), ή
            
            
               β)διεργασία καθαρισμού ή ελέγχου εκπομπών αερίων σχεδιασμένη για την αφαίρεση των θρεπτικών ουσιών από τα απαέρια που προέρχονται από ένα ή περισσότερα από τα ακόλουθα υλικά και εγκαταστάσεις εισροής:
            
            
               i)
                      ουσίες και μείγματα, εκτός από τα απόβλητα κατά την έννοια του άρθρου 3 σημείο 1 της οδηγίας 2008/98/ΕΚ·
            
            
               ii)
                      φυτά ή μέρη φυτών· 
            
            
               iii)
                     βιολογικά απόβλητα κατά την έννοια του άρθρου 3 σημείο 4 της οδηγίας 2008/98/ΕΚ, προερχόμενα από χωριστή συλλογή βιολογικών αποβλήτων στην πηγή·
            
            
               iv)
                     αστικά και οικιακά λύματα κατά την έννοια του άρθρου 2 σημεία 1 και 2, αντίστοιχα, της οδηγίας 91/271/ΕΟΚ (**),· 
            
            
               v)
                     ιλύ κατά την έννοια του άρθρου 2 στοιχείο α) της οδηγίας 86/278/ΕΟΚ (***), η οποία δεν παρουσιάζει επικίνδυνες ιδιότητες που απαριθμούνται στο παράρτημα III της οδηγίας 2008/98/ΕΚ·
            
            
               vi)
                     απόβλητα κατά την έννοια του άρθρου 3 σημείο 1 της οδηγίας 2008/98/ΕΚ και καύσιμα που εισάγονται σε μονάδα συναποτέφρωσης αποβλήτων, όπως ορίζεται στην οδηγία 2010/75/ΕΕ του Ευρωπαϊκού Κοινοβουλίου και του Συμβουλίου (****) και λειτουργεί σύμφωνα με τους όρους της εν λόγω οδηγίας, υπό τον όρο ότι οι εν λόγω εισροές δεν παρουσιάζουν επικίνδυνες ιδιότητες που απαριθμούνται στο παράρτημα III της οδηγίας 2008/98/ΕΚ· 
            
            
               vii)
                     υλικά της κατηγορίας 2 ή της κατηγορίας 3 ή παράγωγα προϊόντα τους, σύμφωνα με τους όρους που καθορίζονται στο άρθρο 32 παράγραφοι 1 και 2 και στα μέτρα που αναφέρονται στο άρθρο 32 παράγραφος 3 του κανονισμού (ΕΚ) αριθ. 1069/2009, υπό τον όρο ότι τα απαέρια προέρχονται από διεργασία κομποστοποίησης ή χώνευσης σύμφωνα με τις ΚΣΥ 3 και 5, αντίστοιχα, του παραρτήματος II του παρόντος κανονισμού·
            
            
               viii) 
                     κόπρο κατά την έννοια του άρθρου 3 σημείο 20 του κανονισμού (ΕΚ) αριθ. 1069/2009 ή παράγωγων προϊόντων της· ή
            
            
               ix) 
                     εγκαταστάσεις στέγασης των ζώων.
            
            
               Τα υλικά εισροής που αναφέρονται στα σημεία i) έως vi) δεν πρέπει να περιέχουν ζωικά υποπροϊόντα ή παράγωγα προϊόντα που εμπίπτουν στο πεδίο εφαρμογής του κανονισμού (ΕΚ) αριθ. 1069/2009.
            
            
               3)Η περιεκτικότητα του υλικού υψηλής καθαρότητας σε οργανικό άνθρακα (Corg) δεν πρέπει να υπερβαίνει το 0,5 % της ξηράς ουσίας του υλικού.
            
            
               4)Το υλικό υψηλής καθαρότητας περιέχει κατ’ ανώτατο όριο: 
            
            
               α)6 mg/kg ξηράς ουσίας πολυκυκλικών αρωματικών υδρογονανθράκων (PAH16) (*****)·
            
            
               β)20 ng ισοδύναμα τοξικότητας του ΠΟΥ (******)/kg ξηράς ουσίας των πολυχλωριωμένων διβενζο-παρα-διοξινών και διβενζοφουρανίων (PCDD/PCDF) (*******). 
            
            
               5)Ένα προϊόν λίπανσης της ΕΕ που περιέχει ή αποτελείται από υλικά υψηλής καθαρότητας δεν πρέπει να περιέχει περισσότερα από:
            
            
               α)400 mg/kg ξηράς ουσίας ολικού χρωμίου (Cr)· και
            
            
               β)2 mg/kg ξηράς ουσίας θαλλίου (Tl).
            
         
         
            
               6)Όταν η συμμόρφωση με μια ορισμένη απαίτηση που προβλέπεται στα σημεία 4 και 5 (όπως απουσία συγκεκριμένου επιμολυντή) προκύπτει σαφώς και αδιαμφισβήτητα από τη φύση ή τη διεργασία ανάκτησης του υλικού υψηλής καθαρότητας, η εν λόγω συμμόρφωση μπορεί να θεωρηθεί δεδομένη κατά τη διαδικασία αξιολόγησης της συμμόρφωσης, χωρίς επαλήθευση (π.χ. δοκιμές), με ευθύνη του παρασκευαστή.
            
            
               7)Όταν για την κατηγορία λειτουργίας προϊόντος λίπανσης της ΕΕ που περιέχει ή αποτελείται από υλικά υψηλής καθαρότητας που αναφέρονται στο σημείο 2 στοιχείο β) δεν έχουν καθοριστεί στο παράρτημα I απαιτήσεις για Salmonella spp., Escherichia coli ή Enterococcaceae, οι εν λόγω παθογόνοι παράγοντες στο προϊόν λίπανσης της ΕΕ δεν πρέπει να υπερβαίνουν τα όρια που καθορίζονται στον ακόλουθο πίνακα:
            
            
                     
                        Μικροοργανισμοί  
                        προς έλεγχο
                     
                  
                  
                     
                        Σχέδια  
                        δειγματοληψίας
                     
                  
                  
                     
                        Όριο
                     
                  
               
                     
                  
                  
                     
                        n
                     
                  
                  
                     
                        c
                     
                  
                  
                     
                        m
                     
                  
                  
                     
                        M
                     
                  
               
                     
                        Salmonella spp.
                     
                  
                  
                     
                        5
                     
                  
                  
                     
                        0
                     
                  
                  
                     
                        0
                     
                  
                  
                     
                        Απουσία σε 25 g ή 25 ml
                     
                  
               
                     
                        Escherichia coli  
                        ή  
                        Enterococcaceae
                     
                  
                  
                     
                        5
                     
                  
                  
                     
                        5
                     
                  
                  
                     
                        0
                     
                  
                  
                     
                        1 000 σε 1 g ή 1 ml
                     
                  
               
            
               όπου:
            
            
               n = ο αριθμός των προς έλεγχο δειγμάτων,
            
            
               c = ο αριθμός των δειγμάτων στα οποία ο αριθμός των βακτηρίων, εκφραζόμενος σε μονάδες σχηματισμού αποικιών (CFU), είναι μεταξύ m και Μ,
            
            
               m = κατώτατη τιμή για τον αριθμό των βακτηρίων, εκφραζόμενο σε CFU, που θεωρείται ικανοποιητική,
            
            
               M = μέγιστη τιμή για τον αριθμό των βακτηρίων εκφραζόμενο σε CFU.
            
            
            
               8)Η συμμόρφωση ενός προϊόντος λίπανσης της ΕΕ που περιέχει ή αποτελείται από υλικά υψηλής καθαρότητας που αναφέρονται στο σημείο 2 στοιχείο β) με τις απαιτήσεις του σημείου 7 ή με τις απαιτήσεις για Salmonella spp., Escherichia coli ή Enterococcaceae που καθορίζονται στο παράρτημα I για την αντίστοιχη ΚΛΠ του προϊόντος λίπανσης της ΕΕ επαληθεύεται μέσω δοκιμών, σύμφωνα με το σημείο 5.1.3.1 της ενότητας Δ1 — διασφάλιση της ποιότητας της διαδικασίας παραγωγής του μέρους II του παραρτήματος IV. 
            
            
               Οι απαιτήσεις του σημείου 7 και οι απαιτήσεις για Salmonella spp., Escherichia coli ή Enterococcaceae που καθορίζονται στο παράρτημα I για την αντίστοιχη ΚΛΠ προϊόντος λίπανσης της ΕΕ που αποτελείται μόνο από υλικά υψηλής καθαρότητας τα οποία αναφέρονται στο σημείο 2 στοιχείο β) δεν ισχύουν όταν τα υλικά υψηλής καθαρότητας ή όλα τα χρησιμοποιούμενα βιογενή υλικά εισροής έχουν υποβληθεί σε μία από τις ακόλουθες διεργασίες:
            
            
               α)αποστείρωση υπό πίεση μέσω θέρμανσης σε θερμοκρασία πυρήνα υψηλότερη από 133 °C για τουλάχιστον 20 λεπτά σε απόλυτη πίεση τουλάχιστον 3 bar· η πίεση πρέπει να παράγεται με την εκκένωση όλου του αέρα στον θάλαμο αποστείρωσης και την αντικατάσταση του αέρα από ατμό («κορεσμένο ατμό»)·
            
            
               β)επεξεργασία σε μονάδα παστερίωσης ή εξυγίανσης στην οποία η θερμοκρασία φθάνει τους 70 °C για τουλάχιστον μία ώρα.
            
            
               Οι απαιτήσεις του σημείου 7 και οι απαιτήσεις για Salmonella spp., Escherichia coli ή Enterococcaceae που καθορίζονται στο παράρτημα I για την αντίστοιχη ΚΛΠ προϊόντος λίπανσης της ΕΕ που αποτελείται μόνο από υλικά υψηλής καθαρότητας τα οποία αναφέρονται στο σημείο 2 στοιχείο β) δεν ισχύουν όταν τα απαέρια προέρχονται από διεργασία αποτέφρωσης, όπως ορίζεται στην οδηγία 2010/75/ΕΕ.
            
            
               9)Υλικά υψηλής καθαρότητας που αποθηκεύονται κατά τρόπο που δεν τα προστατεύει από κατακρήμνιση και άμεσο ηλιακό φως μπορούν να προστίθενται σε προϊόν λίπανσης της ΕΕ μόνο αν έχουν παρασκευαστεί το πολύ 36 μήνες πριν από την υπογραφή της δήλωσης συμμόρφωσης ΕΕ για το αντίστοιχο προϊόν λίπανσης της ΕΕ.
            
            
               10)Το υλικό υψηλής καθαρότητας πρέπει να έχει καταχωριστεί σύμφωνα με τον κανονισμό (ΕΚ) αριθ. 1907/2006, με φάκελο που περιέχει: 
            
            
               α)τις πληροφορίες που προβλέπονται στα παραρτήματα VI, VII και VIII του κανονισμού (ΕΚ) αριθ. 1907/2006· και 
            
            
               β)έκθεση χημικής ασφάλειας σύμφωνα με το άρθρο 14 του κανονισμού (ΕΚ) αριθ. 1907/2006, η οποία καλύπτει τη χρήση τους ως προϊόν λίπανσης, 
            
            
               εκτός αν καλύπτεται ρητά από κάποια από τις εξαιρέσεις από την υποχρέωση καταχώρισης που προβλέπει το παράρτημα IV του κανονισμού (ΕΚ) αριθ. 1907/2006 ή το παράρτημα V σημείο 6, 7, 8 ή 9 του εν λόγω κανονισμού.
            
         
         
            
               (*) Κανονισμός (ΕΚ) αριθ. 1069/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, περί υγειονομικών κανόνων για ζωικά υποπροϊόντα και παράγωγα προϊόντα που δεν προορίζονται για κατανάλωση από τον άνθρωπο και για την κατάργηση του κανονισμού (ΕΚ) αριθ. 1774/2002 (κανονισμός για τα ζωικά υποπροϊόντα) (ΕΕ L 300 της 14.11.2009, σ. 1).
            
            
               (**) Οδηγία 91/271/ΕΟΚ του Συμβουλίου, της 21ης Μαΐου 1991, για την επεξεργασία των αστικών λυμάτων (ΕΕ L 135 της 30.5.1991, σ. 40).
            
            
               (***) Οδηγία 86/278/ΕΟΚ του Συμβουλίου, της 12ης Ιουνίου 1986, σχετικά με την προστασία του περιβάλλοντος και ιδίως του εδάφους κατά τη χρησιμοποίηση της ιλύος καθαρισμού λυμάτων στη γεωργία (
               
                  ΕΕ L 181 της 4.7.1986, σ. 6
               
               ).
            
            
               (****) Οδηγία 2010/75/ΕΕ του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, περί βιομηχανικών εκπομπών (ολοκληρωμένη πρόληψη και έλεγχος της ρύπανσης) (ΕΕ L 334 της 17.12.2010, σ. 17). 
            
            
                (*****) Άθροισμα ναφθαλινίου, ακεναφθυλενίου, ακεναφθενίου, φλουορενίου, φαινανθρενίου, ανθρακενίου, φθορανθενίου, πυρενίου, βενζο[a]ανθρακενίου, χρυσενίου, βενζο[b]φθορανθενίου, βενζο[k]φθορανθενίου, βενζο[a]πυρενίου, ινδενο[1,2,3-cd]πυρενίου, διβενζο[a,h]ανθρακενίου και βενζο[ghi]περυλενίου.
            
            
               (******) van den Berg M., L.S. Birnbaum, M. Denison, M. De Vito, W. Farland, et al. (2006) The 2005 World Health Organization Re-evaluation of Human and Mammalian Toxic Equivalency Factors for Dioxins and Dioxin-like Compounds. Toxicological sciences: an official journal of the Society of Toxicology 93:223-241. doi:10.1093/toxsci/kfl055.
            
            
               (*******) Άθροισμα 2,3,7,8-TCDD, 1,2,3,7,8-PeCDD· 1,2,3,4,7,8-HxCDD· 1,2,3,6,7,8-HxCDD· 1,2,3,7,8,9-HxCDD· 1,2,3,4,6,7,8-HpCDD· OCDD· 2,3,7,8-TCDF· 1,2,3,7,8-PeCDF· 2,3,4,7,8-PeCDF· 1,2,3,4,7,8-HxCDF· 1,2,3,6,7,8-HxCDF· 1,2,3,7,8,9-HxCDF· 2,3,4,6,7,8-HxCDF· 1,2,3,4,6,7,8-HpCDF· 1,2,3,4,7,8,9-HpCDF· και OCDF.».
            
            
            
               ΠΑΡΑΡΤΗΜΑ ΙΙ
            
            
            
               Στο μέρος I του παραρτήματος III του κανονισμού (ΕΚ) αριθ. 2019/1009 προστίθεται το ακόλουθο σημείο 7β:
            
            
               «7β. Όταν το προϊόν λίπανσης της ΕΕ περιέχει ή αποτελείται από υλικά υψηλής καθαρότητας τα οποία αναφέρονται στο παράρτημα ΙΙ μέρος ΙΙ ΚΣΥ 15 και: 
            
            
               α)έχει περιεκτικότητα σε σελήνιο (Se) που υπερβαίνει τα 10 mg/kg ξηράς ουσίας, πρέπει να αναφέρεται η περιεκτικότητα σε σελήνιο·
            
            
               β)έχει περιεκτικότητα σε χλώριο (Cl-) που υπερβαίνει τα 30 g/kg ξηράς ουσίας, πρέπει να αναφέρεται η περιεκτικότητα σε χλώριο, εκτός αν το προϊόν λίπανσης της ΕΕ παράγεται μέσω διεργασίας παρασκευής κατά την οποία έχουν χρησιμοποιηθεί χλωριούχες ουσίες ή μείγματα με σκοπό την παραγωγή ή τη συμπερίληψη αλάτων των μετάλλων αλκαλίων ή αλάτων των μετάλλων αλκαλικών γαιών και παρέχονται πληροφορίες σχετικά με τα εν λόγω άλατα σύμφωνα με το παράρτημα III.
            
            
               Όταν η περιεκτικότητα σε σελήνιο ή χλώριο αναφέρεται σύμφωνα με τα στοιχεία α) και β), διαχωρίζεται σαφώς από τη δήλωση θρεπτικών συστατικών και μπορεί να εκφράζεται ως εύρος τιμών 
            
            
               Όταν το γεγονός ότι ένα τέτοιο προϊόν λίπανσης της ΕΕ περιέχει σελήνιο ή χλώριο κάτω από τις οριακές τιμές των στοιχείων α) και β) προκύπτει σίγουρα και αδιαμφισβήτητα από τη φύση ή τη διεργασία ανάκτησης του υλικού υψηλής καθαρότητας ή από τη διαδικασία παραγωγής του προϊόντος λίπανσης της ΕΕ που περιέχει τέτοιο υλικό, ανάλογα με την περίπτωση, η επισήμανση μπορεί να μην περιέχει πληροφορίες για τις εν λόγω παραμέτρους, χωρίς επαλήθευση (π.χ. δοκιμές), με ευθύνη του παρασκευαστή.».
               
            
            
               ΠΑΡΑΡΤΗΜΑ III
            
            
            
               Στο παράρτημα IV μέρος II του κανονισμού (ΕΕ) 2019/1009, η ενότητα Δ1 (Διασφάλιση της ποιότητας της διαδικασίας παραγωγής) τροποποιείται ως εξής:
            
         
         
            
               1)στο σημείο 2.2, το στοιχείο δ) αντικαθίσταται από το ακόλουθο κείμενο:
            
            
               «δ)
                     τα σχέδια, τα διαγράμματα, τις περιγραφές και τις εξηγήσεις που απαιτούνται για την κατανόηση της διεργασίας παρασκευής του προϊόντος λίπανσης της ΕΕ και, όσον αφορά τα υλικά που ανήκουν στις ΚΣΥ 3, 5, 12, 13, 14 ή 15, όπως αυτές ορίζονται στο παράρτημα II, γραπτή περιγραφή και διάγραμμα της διεργασίας ανάκτησης όπου προσδιορίζεται με σαφήνεια κάθε επεξεργασία, δοχείο αποθήκευσης και περιοχή,»·
            
            
               2)το σημείο 5.1.1.1, η εισαγωγική φράση αντικαθίσταται από το ακόλουθο κείμενο:
            
            
               «5.1.1.1. Για τα υλικά που περιλαμβάνονται στις ΚΣΥ 3, 5, 12, 13, 14 και 15, όπως αυτές ορίζονται στο παράρτημα ΙΙ, τα ανώτερα διευθυντικά στελέχη του οργανισμού του παρασκευαστή:»·
            
            
               3)το σημείο 5.1.2.1 αντικαθίσταται από το ακόλουθο:
            
            
               «5.1.2.1. Για τα υλικά που περιλαμβάνονται στις ΚΣΥ 3, 5, 12, 13, 14 και 15, όπως αυτές ορίζονται στο παράρτημα ΙΙ, το σύστημα ποιότητας διασφαλίζει τη συμμόρφωση με τις απαιτήσεις που καθορίζονται στο εν λόγω παράρτημα.»·
            
            
               4)το σημείο 5.1.3.1 τροποποιείται ως εξής:
            
            
               α)η εισαγωγική φράση αντικαθίσταται από το ακόλουθο κείμενο:
            
            
               «5.1.3.1. Για τα υλικά που περιλαμβάνονται στις ΚΣΥ 3, 5, 12, 13, 14 και 15, όπως αυτές ορίζονται στο παράρτημα II, οι εξετάσεις και δοκιμές συνίστανται στα παρακάτω στοιχεία:»·
            
            
               β)τα στοιχεία β) και γ) αντικαθίστανται από το ακόλουθο κείμενο:
            
            
               «β) Ειδικευμένο προσωπικό διενεργεί οπτική εξέταση κάθε φορτίου υλικών εισροής και επαληθεύει τη συμβατότητα με τις προδιαγραφές των υλικών εισροής που καθορίζονται στις ΚΣΥ 3, 5, 12, 13, 14 και 15 του παραρτήματος II [Ή: όπως ορίζεται στο παράρτημα II].
            
            
               γ) Ο παρασκευαστής απορρίπτει κάθε φορτίο οποιουδήποτε υλικού εισροής σε περίπτωση που από την οπτική εξέταση προκύψουν υποψίες για οποιοδήποτε από τα εξής:
            
            
               –παρουσία ουσιών επικίνδυνων ή ζημιογόνων για τη διεργασία ή για την ποιότητα του τελικού προϊόντος λίπανσης της ΕΕ,
            
            
               –ασυμβατότητα με τις προδιαγραφές που καθορίζονται στις ΚΣΥ 3, 5, 12, 13, 14 και 15 του παραρτήματος II [Ή: όπως ορίζεται στο παράρτημα II], ιδίως λόγω παρουσίας πλαστικών υλών που οδηγούν σε υπέρβαση της οριακής τιμής για μακροσκοπικές προσμείξεις.».
            
            
               γ)το στοιχείο ε) αντικαθίσταται από το ακόλουθο κείμενο:
            
            
               Λαμβάνονται δείγματα των υλικών εκροής προκειμένου να επαληθευτεί ότι αυτά συμμορφώνονται με τις προδιαγραφές που καθορίζονται στις ΚΣΥ 3, 5, 12, 13, 14 και 15, όπως αυτές ορίζονται στο παράρτημα ΙΙ, και ότι οι ιδιότητες του υλικού εκροής δεν θίγουν τη συμμόρφωση του προϊόντος λίπανσης της ΕΕ με τις σχετικές απαιτήσεις που καθορίζονται στο παράρτημα Ι.»·
            
            
               δ)στο στοιχείο στα), η εισαγωγική φράση αντικαθίσταται από το ακόλουθο κείμενο:
            
            
               «στα) Για τα υλικά που περιλαμβάνονται στις ΚΣΥ 12, 13, 14 και 15, τα δείγματα των υλικών εκροής λαμβάνονται τουλάχιστον με την ακόλουθη προκαθορισμένη συχνότητα, ή νωρίτερα από το προγραμματισμένο σε περίπτωση οποιασδήποτε σημαντικής αλλαγής που μπορεί να επηρεάσει την ποιότητα του προϊόντος λίπανσης της ΕΕ:»·
            
            
            
               ε)το στοιχείο στβ) αντικαθίσταται από το ακόλουθο κείμενο:
            
         
         
            
               «στβ) Για τα υλικά που περιλαμβάνονται στις ΚΣΥ 12, 13, 14 και 15, σε κάθε παρτίδα ή τμήμα παραγωγής αποδίδεται ένας μοναδικός κωδικός για σκοπούς διαχείρισης της ποιότητας. Τουλάχιστον ένα δείγμα ανά 3 000 τόνους αυτών των υλικών ή ένα δείγμα ανά δύο μήνες, όποιο από τα δύο συμβεί νωρίτερα, αποθηκεύεται σε καλή κατάσταση για περίοδο τουλάχιστον δύο ετών.»·
            
            
               στ)το στοιχείο ζ) σημείο iv) αντικαθίσταται από το ακόλουθο κείμενο:
            
            
               «iv) για τα υλικά που περιλαμβάνονται στις ΚΣΥ 12, 13, 14 και 15, μετρά τα διατηρούμενα δείγματα που αναφέρονται στο στοιχείο στβ) και λαμβάνει τα αναγκαία διορθωτικά μέτρα για να αποτραπεί τυχόν περαιτέρω μεταφορά και χρήση του εν λόγω υλικού.»·
            
            
               5)στο σημείο 5.1.4.1, η εισαγωγική φράση αντικαθίσταται από το ακόλουθο κείμενο:
            
            
               «5.1.4.1. Για τα υλικά που περιλαμβάνονται στις ΚΣΥ 3, 5, 12, 13, 14 και 15, όπως αυτές ορίζονται στο παράρτημα ΙΙ, τα αρχεία ποιότητας αποδεικνύουν τον αποτελεσματικό έλεγχο των υλικών εισροής, της παραγωγής, της αποθήκευσης και της συμμόρφωσης των υλικών εισροής και εκροής με τις σχετικές απαιτήσεις του παρόντος κανονισμού. Όλα τα έγγραφα είναι ευανάγνωστα και διαθέσιμα σε κατάλληλους χώρους χρήσης, ενώ οι καταργημένες εκδόσεις αφαιρούνται αμελλητί από όλους τους χώρους χρήσης τους ή κατ’ ελάχιστον επισημαίνονται ως καταργημένες. Ο φάκελος διαχείρισης ποιότητας περιλαμβάνει τουλάχιστον τις ακόλουθες πληροφορίες:»· 
            
            
               6)στο σημείο 5.1.5.1, η εισαγωγική φράση αντικαθίσταται από το ακόλουθο κείμενο:
            
            
               «5.1.5.1. Για τα υλικά που περιλαμβάνονται στις ΚΣΥ 3, 5, 12, 13, 14 και 15, όπως αυτές ορίζονται στο παράρτημα ΙΙ, ο παρασκευαστής καταρτίζει ετήσιο πρόγραμμα εσωτερικών ελέγχων για την επαλήθευση της συμμόρφωσης του συστήματος ποιότητας με τα ακόλουθα στοιχεία:»·
            
            
               7)στο σημείο 6.3.2, η εισαγωγική φράση αντικαθίσταται από το ακόλουθο κείμενο:
            
            
               «6.3.2.
                     Για τα υλικά που περιλαμβάνονται στις ΚΣΥ 3, 5, 12, 13, 14 και 15, όπως αυτές ορίζονται στο παράρτημα ΙΙ, ο κοινοποιημένος οργανισμός λαμβάνει και αναλύει δείγματα υλικών εκροής σε κάθε έλεγχο και εκτελεί ελέγχους με την εξής συχνότητα:».